10,886,332 members (99,339 online)
Good S.K.Tripathi2-Sep-12 5:17 plz update rest topics... Last Visit: 31-Dec-99 18:00 Last Update: 23-Sep-14 10:31Refresh1 Insek - Wikipedia
Insekte (Insecta) is 'n klas van die geleedpotiges (Arthropoda). Die klas bevat ongeveer 950 000 spesies en is verreweg die grootste klas van alle diere: ongeveer 70% van die byna 1 miljoen ontdekte diersoorte hoort tot die insekte.
Tydperk: 396–0 m. jaar gelede
Insekte het, nes ander geleedpotiges, gesegmenteerde liggame en gelede pote (vandaar die naam "geleedpotige") en haal asem deur middel van 'n trageëstelsel. Kenmerkend van insekte is hulle ses pote en sommige insekte het ook 'n duidelike eksoskelet. Die liggaam van 'n insek is in drie verdeel: die kop, borsstuk en agterlyf, alhoewel die verdeling nie altyd duidelik is nie. By sommige insekte is die dele saamgesmelt of is van die dele gesplete. Talle insekte het vlerke, behalwe die eerste verteenwoordigers van hierdie klas, die Apterygota en heelparty ander vorms wat dit later verloor het, soos die weeluise.
Insekte ontwikkel uit 'n eier en gaan deur verskillende stadiums voor hulle volwassenheid bereik, waaronder 'n papiestadium. Die diere kan baie verskil in hulle stadiums, soos 'n rusper wat 'n vlinder word. Insekte is Ecdysozoa en soos alle diere wat tot hierdie groep behoort vervel hulle om te kan groei.
Insekte lewe op land en in varswater, alhoewel daar 'n paar soorte is wat ook in seewater woon. Die vakgebied wat hom besig met die bestudering van insekte heet insektekunde, oftewel entomologie.
Sommige insekte is van groot nut vir die mens en word op groot skaal gekweek, soos bye (vir hul heuning) en sywurms (vir sy). Ander bestuif plante, beheer pesinsekte en dien as voedsel vir ander diere. Daar is ook insekte wat 'n plaag beskou word, soos dié wat gewasse beskadig of siektes oordra. Insekte speel ook 'n kosbare rol in biologie: navorsing oor die vrugtevlieg het 'n onskatbare bydrae tot genetika gelewer. Daar is ook insekte wat parasiete is, soos weeluise, luise of vlooie.
Kommunikasie tussen insekte vind plaas deur middel van geurstowwe of liggaamsgedrag. Dit is veral belangrik vir insekte soos bye, termiete en miere, wat sosiaal is. Hulle bou state waar net 'n koningin eiers lê en die dogters die werkers van die nes vorm.
Die volwasse moderne insekte wissel in grootte van 0,139 mm ('n dwergperdeby, Dicopomorpha echmepterygis) tot 56,7 cm (lang stokkieduiwel, Phobaeticus chani). Die uitgestorwe Meganeura, wat 300 miljoen jaar gelede gelewe het, was die grootste insek ooit, met 'n vlerkspan van 75 cm.
Insekte kan meteens in reuse hoeveelhede voorkom, soos treksprinkane en periodieke sikades. Hierdie radarbeeld van die Mississippirivier toon aan dat die insekte hulself in enorme getalle versprei het.
Insekte vlug snags voor 'n kollig by 'n watergat in Namibië, Okambara Elephant Lodge, met sigbare sterre op die agtergrond.
Die klas insekte word onderverdeel in sowat dertig ordes:
Apterigota (sonder vlerke)
Protura – oerinsekte
Collembola – springsterte
Pterigota (insekte met vlerke)
Eksopterigota (Hemimetabola) (= met onvolledige gedaantewisseling)
Ephemeroptera – eendagsvlieë
Plecoptera – steenvlieë
Odonata – naaldekokers en waterjuffers
Embioptera – webspinners
Grylloblattodea – 'n baie klein orde berginsekte
Orthoptera – sprinkane
Phasmatodea – stokinsekte
Mantophasmatodea – (nuwe orde wat in 2002 ontdek is)
Dermaptera – oorkruipers
Mantodea – hottentotsgotte
Blattaria – kakkerlakke
Isoptera – termiete
Psocoptera – stofluise
Anoplura – stekende luise
Homoptera – verouderde groep met plantluise en sikades
Sternorrhyncha – plantluise
Auchenorrhyncha – sikades
Endopterigota (Holometabola) (= met volledige gedaantewisseling)
Neuroptera – netvlerkiges
Raphidioptera – kameelnekvlieg
Megaloptera – elsvlieg
Mecoptera – skerpioenvlieg
Trichoptera – skietmot, kokerjuffer
Lepidoptera – vlinders, skubvlerkiges
Diptera – tweevlerkiges: vlieë, muskiete
Siphonaptera – vlooie
Coleoptera – kewers
Strepsiptera – waaiervlerkiges
Hymenoptera – vliesvlerkiges: bye, hommels, wespe, miere
Insekte in Wêreldspektrum, volume 12. 1983. Ensiklopedie Afrikana: (Edms) Bpk.
Wikimedia Commons het meer media in die kategorie Insek.
Wikispecies het meer inligting verwant aan: Insek
Wikiwoordeboek het 'n inskrywing vir insek.
Ontsluit van "https://af.wikipedia.org/w/index.php?title=Insek&oldid=1889437"
Last edited on 17 Januarie 2019, at 13:16